ན་མོ་གུ་རུ་སེངྷ་མ་ཎི་རཱ་ཛ་ཡེ།སྣང་མཐའི་ཡེ་ཤེས་པདྨའི་ཐུགས་ཀྱི་སྲས།།རིགས་གསུམ་སྒྱུ་འཕྲུལ་ཁྲི་སྲོང་སྤྲུལ་བའི་གར།།གླིང་དཀར་རྒྱལ་མཆོག་ནོར་བུ་དགྲ་འདུལ་ཞེས།།མི་རྗེ་ལྷ་ཡི་དགོངས་སྤྱོད་ཅན་ལ་འདུད།།བྱིན་རླབས་གཏེར་མཛོད་བླ་མ་སེང་ཆེན་རྗེ།།དངོས་གྲུབ་ཀུན་སྩོལ་ཡི་དམ་གེ་སར་རྒྱལ།།འཕྲིན་ལས་གཡེལ་མེད་དོན་གྲུབ་དགྲ་བླའི་གཙོ།།ཀུན་བཟང་ཨ་དཀར་འོད་ཀྱི་ཝེར་མ་དྲན།།གང་ཉིད་གདོད་ནས་བྱང་ཆུབ་མཆོག་བརྙེས་ཀྱང་།།སྙིགས་མའི་འགྲོ་ལ་ཐུགས་བརྩེ་རྗེས་ཆགས་ཏེ།།འཛམ་གླིང་འདི་རུ་གསང་གསུམ་འཕྲིན་ལས་ཀྱིས།།འགྲོ་དོན་མཛད་ཚུལ་རྣམ་ཐར་བརྗོད་ལས་འདས།།དེ་ཡི་ནང་ཚན་བསིལ་ལྡན་གངས་རིའི་ལྗོངས།།སིལ་འཐོར་དུཿཁས་གདུང་སྐབས་གླིང་ཡུལ་དུ།།མི་དབང་བདུད་འདུལ་དཔའ་བོའི་གར་བཟུང་བའི།།ངོ་མཚར་མཛད་བཟང་བཀའ་དྲིན་ལྷག་ཏུ་ཆེ།།དང་པོ་དགའ་ལྡན་དག་པ་ལྷ་ཡུལ་དུ།།བདེ་མཆོག་ཚངས་པ་དཀར་པོའི་སྐུར་སྣང་བའི།།སྲས་ཀྱི་མཆོག་གྱུར་ཐོས་པ་དགའ་བའི་ཚུལ།།ཀུན་བཟང་དགོངས་པའི་ཀློང་ན་ཉམས་རེ་དགའ།།དེ་ཚེ་ཕྱོགས་བཅུའི་སངས་རྒྱས་བྱང་སེམས་རྣམས།།དགོངས་དབྱངས་གཅིག་གིས་མི་ཡུལ་བདུད་སྲིན་ཚོགས།།འདུལ་ལ་ཚངས་སྲས་བུ་ཏོག་ཁྱེད་གཅིག་ཅེས།།བཀའ་ཡི་མེ་ཏོག་བདེ་ཆེན་འཁོར་ལོར་བསྩལ།།གང་དུ་འཁྲུང་བའི་ཡུལ་དང་ཡབ་ཡུམ་དང་།།ཕུ་ནུ་དཔའ་གྲོགས་གདུལ་བྱའི་ཡུལ་གྱུར་ཀུན།།མ་འདྲེས་གསལ་བོར་གཟིགས་པ་དུ་མ་ཡིས།།འགྱུར་མེད་རྡོ་རྗེའི་ལུང་གི་རོལ་མོ་བསྒྲགས།།འགྲོ་མགོན་པདྨའི་དབང་སྐུར་བྱིན་གྱིས་རླབས།།རིགས་ལྔའི་མཁའ་འགྲོས་ཐབས་གྲོགས་ཞལ་གྱིས་བཞེས།།ལྷ་གཉན་ཀླུ་སོགས་དཀར་ཕྱོགས་སྐྱོང་རྣམས་ཀྱིས།།མི་ཡུལ་འགྲོ་དོན་གྲོགས་དན་གཡར་དམ་མཛད།།སྔོན་སྨོན་ཐུགས་བསྐྱེད་དུས་སུ་བབས་པ་བཞིན།།མདོ་ཁམས་གནས་མཆོག་ལྕི་སོས་ཡག་གི་མདོར།།ལྡོང་རིགས་གླིང་གི་སེང་བློན་རིགས་སྲས་སུ།།མཚན་དཔེའི་མཛེས་ཞལ་འགྲོ་བའི་དཔལ་དུ་བཞད།།ལྷ་ཡི་ཐུགས་སྲས་མི་ཡི་བུ་མཆོག་དང་།།གཉན་གྱི་བླ་རྡོ་ཀླུ་མོའི་གཅེས་ཕྲུག་ཅིག།དཀར་པོ་གླིང་གི་རྒྱན་དུ་འཁྲུངས་སོ་ཞེས།།བདུད་རྣམས་རབ་བསྔངས་ལྷ་རྣམས་རྒྱལ་རྔ་བརྡུངས།།དེ་དང་ལྷན་གཅིག་མཚོ་སྐྱེས་རྡོ་རྗེ་དང་།།གྲུབ་རྒྱལ་མ་དང་རླངས་སྟོན་ཆེན་པོ་སོགས།།ཚེ་དབང་གྲུབ་བརྙེས་རིག་པ་འཛིན་རྣམས་ཀྱིས།།རྡོ་རྗེའི་སྐུ་ཁྲུས་ཚེ་དབང་ཤིས་བརྗོད་བསྩལ།།འཁྲུངས་མ་ཐག་ནས་ཡུམ་ལ་ཞལ་མཆིད་བཅས།།འཇིགས་མེད་སྐུ་ལུས་ཀྲོང་ངེར་ཇོ་རེ་རུ།།བཞུགས་ཚུལ་སོགས་ཀྱིས་མཚན་གྱི་ཐོག་མ་ནི།།ཕུ་བོ་ཞལ་ལུས་ལྷ་སྲས་ཇོ་རུ་གསོལ།།སྐུ་ན་ཞག་གྲངས་གསུམ་ལས་མ་རྫོགས་གོང་།།བདུད་ཀྱི་སྟོབས་མཚོན་བྱ་ནག་སྤུན་གསུམ་གྱིས།།ཐོ་འཚམ་མཛད་ཚེ་ཏིང་འཛིན་འཕྲུལ་འཁོར་གྱིས།།བདུད་བླ་སར་ཕབ་གཡུལ་རྒྱལ་རྟེན་འབྲེལ་འགྲིགས།།ཁུ་བོ་ཁྲོ་ལུས་ཕྲག་དོག་ལས་བརྩམས་ཀུན།།ལྟ་སྣང་མ་གཏོགས་འཕྲིན་ལས་སྒོ་འབྱེད་ཀྱི།།མཐུན་རྐྱེན་ཉིད་གྱུར་ལྕི་ཕུག་བྲག་ནག་ནས།།མུ་སྟེགས་རཱ་ཛ་བཏུལ་ཏེ་མནན་གཏད་མཛད།།རྫུ་འཕྲུལ་གར་དགུས་ཁྲོ་རྒྱལ་ཡིད་བསླུས་ནས།།དམ་སྲིའི་ངན་སེམས་སྐྱུག་བཅུག་དམ་བཅའ་བླངས།།གཡང་གི་སྒྱེ་དང་ལྕང་དཀར་བེར་ཀ་སོགས།།ཐུན་མོང་དངོས་གྲུབ་རྫས་རྣམས་བདག་གིར་བཞེས།།རྒྱ་བཟའི་གདུག་སེམས་རླུང་ཚུབ་ཞི་བའི་ཆེད།།ཡུམ་སྲས་གཉིས་པོས་ལྕི་ཡི་སྨན་ལུང་བརྒྱུད།།ས་བཙན་སྦྲུལ་མགོར་ཕེབས་ཏེ་མ་རུང་རྣམས།།ཨར་ལ་གཏད་ཕྱིར་བརྟུལ་ཞུགས་སྲིན་སྤྱོད་བསྐྱངས།།མཚོ་རྒྱལ་སྒྱུ་འཕྲུལ་དབྱིངས་ཕྱུག་ནེའུ་ཆུང་མས།།དགྲ་བླའི་ཕྱག་ཆ་ཡོངས་ཀྱི་དང་པོ་མཆོག།འུར་རྡོ་ཕ་བོང་སྟོང་ཁོར་ལེགས་ཕུལ་བས།།མི་བསྲུན་ཟིལ་ནོན་རྟེན་འབྲེལ་སྒོ་འཕར་ཕྱེས།།ཐབས་ཀྱི་འུར་ལ་ཤེས་རབ་རྡོ་སྦྱར་ཏེ།།སེ་ཡུ་རི་ནས་བསེ་རག་རྒོ་འདྲེ་སོགས།།ཡུལ་གྱི་ཕྱུགས་ཐན་ཐམས་ཅད་མཐར་བྱས་ནས།།མཚན་འཛིན་བྲལ་མཚོན་རྒོ་ཞྭ་བེའུ་སླག་གསོལ།།གོ་ཚང་ནགས་ནས་སྟག་རོང་རྔོན་པ་བདུན།།བསད་ཚུལ་སྒྱུ་མས་སྒ་བཟའི་མིག་བསླུས་སྟབས།།གེ་ཐུང་དཔོན་གྱིས་ཁྲིམས་ལས་ལ་གཏུགས་སྐབས།།བཀའ་བློན་འདན་མས་ལྷ་སྲས་དེ་ཉིད་མཇལ།།མཛད་འཕྲིན་མངའ་ཁོངས་མཐའ་རྒྱ་བསྐྱེད་པའི་ཡུལ།།རྨ་ཡུལ་དབང་དུ་མཛད་པའི་དགོས་ཆེད་ཀྱིས།།སྤྱི་དཔོན་རོང་ཚའི་བློ་གྲོས་འཕྲུལ་ཐབས་ལྟར།།ཡུམ་སྲས་མཐའ་རུ་སྤྱུག་པ་དང་དུ་བླངས།།འབུམ་པ་དཔོན་དང་སྐྱ་ལོ་ཡབ་སྲས་ཀྱིས།།རྟེན་འབྲེལ་ལེགས་པའི་སྐྱེལ་ཐུང་དཀར་པོར་འགྲོགས།།སྐྱིད་ཀྱི་ཉི་མ་ཡང་ཤར་ལ་རྩེ་བརྒྱུད།།རྨ་སྨད་གཡུ་ཡི་ལུང་བར་དལ་གྱིས་ཕྱོགས།།རྗེ་ཡི་མགུར་ལྷ་རྨ་རྒྱལ་སྤོམ་ར་སོགས།།དཀར་ཕྱོགས་ལྷ་རྣམས་དགའ་བའི་འདུ་འགོད་ཀྱིས།།སྦས་པའི་ལྷ་ཕྲུག་མི་ཡི་མེ་ཏོག་ཅིག།གཡུ་ལུང་སུམ་མདོའི་མཛེས་སྡུག་དཔལ་དུ་བསུས།།རྨ་ཤོད་སྲུང་བཞིའི་དགེ་མཚན་མངོན་པའི་སར།།སྦྲིས་ཆུང་བསེ་རུ་བདེ་མཆོག་དཀྱིལ་འཁོར་བཀོད།།རང་བྱུང་ས་བཅུད་གྲོ་མའི་ཚོགས་སྟོན་བཤམས།།ཡུམ་སྲས་བག་ཕེབ་ལྷ་སྣང་རྣལ་དུ་འབྱོར།།མཁན་ལུང་རི་དྲུག་སོགས་ལ་དབང་བྱེད་པའི།།བསེ་རག་ཨབ་བདུད་ཚུལ་དུ་རྒྱུ་བའི་གཙོས།།སྣང་དང་མི་སྣང་འདྲེ་བདུད་ཐེའུ་རང་ཀུན།།འུར་ཁྲ་གནམ་ལྕགས་འབར་བས་དབལ་གྱིས་བཅོམ།།སྟོད་ཀྱི་ལ་དྭགས་སྨད་ཀྱི་སྟོང་ཁུན་པའི།།ཚོང་འགྲུལ་ལམ་ལ་བར་དུ་གཅོད་པ་ཡི།།ཟ་འདྲེ་ཧོར་ནག་ཇག་ཚོགས་ཨར་ལ་གཏད།།རྨ་ཡུལ་བདེ་འཇགས་གསེར་ལམ་རིང་མོ་བསྐྲུན།།དཀར་པོའི་ཕྱོགས་ལ་གཟན་སེམས་རྒྱུན་ཆགས་མཁན།།མི་འདྲེ་ཐོག་རྨོག་རལ་ཆེན་འུར་རྡོས་བསྒྲལ།།ཧོར་ལུང་མཐིལ་ལ་ལྕང་དཀར་བེར་ག་ཡིས།།འཆོར་མེད་བཀའ་རྟགས་རྡོ་རྗེའི་ཆིབས་ལམ་ཕབ།།ཟོ་དོར་རྨ་གཉན་གངས་རིའི་ཁོར་ཡུག་ནས།།སྣ་ཚོགས་འཕྲིན་ལས་གཟི་འོད་ཆེར་འཕྲོས་པས།།རྨ་ཡུལ་ས་བདག་ཇོ་རུ་རྒྱལ་པོ་ཞེས།།ཆེ་བའི་རང་སྒྲ་ཐ་གྲུ་ཡོངས་ལ་ཁྱབ།།མགོན་པོ་ཀླུ་སྒྲུབ་བློ་ཡི་རྫི་བོ་རུ།།བཞེངས་པའི་ཁུ་བོ་རོང་ཚ་ཁྲ་རྒན་དང་།།འབུམ་པ་དཔོན་བློན་གསང་འབྲེལ་ལམ་བུར་བརྟེན།།ཕོ་རྩལ་སྣ་དགུའི་རྩེད་འཇོར་རང་བྱན་ཆུད།།བདེ་མཆོག་རི་ལ་རྫུ་འཕྲུལ་གཤོག་པས་འཕུར།།བླ་མ་བྱང་ཆུབ་ཆེན་པོའི་དགོངས་ཀློང་ལས།།ཕྱི་དང་ནང་དང་གསང་བའི་དབང་ཁྲིད་མནོས།།མཆོག་དང་ཐུན་མོང་དངོས་གྲུབ་ཆེན་པོ་བརྙེས།།ཁྲོ་ཐུང་དཔོན་ལ་ཉམས་སད་རྩེད་མོར་འགྲོགས།།འདན་གྱི་ནས་རྫོང་ཨ་སྐྱིད་ལུག་རྫོང་སོགས།།མིག་འཕྲུལ་སྒྱུ་མའི་རྩལ་གྱིས་དྲངས་བྱས་ཏེ།།ཕྱོགས་ཀྱི་ཕྱྭ་གཡང་འགུག་པའི་སྒོ་འཕར་ཕྱེས།།ལྷ་ཀླུ་གཉན་ལ་གྲོགས་བཅོལ་དར་གྱི་སར།།སྤྲུལ་མཁར་སེང་འབྲུག་སྟག་རྩེ་ལྷུན་གྲུབ་མཛད།།རྒྱ་བོད་ཚོང་བར་ལས་བཅོལ་གཡུ་ལུང་མདོར།།ཇ་མཁར་རིང་མོའི་བཀོད་པ་འབད་པས་བསྐྲུན།།གང་ཚེ་ཚོ་དྲུག་ལྷ་ཡི་སྡེ་བ་སྤྱིའི།།སྣང་ཡིད་དབང་དུ་བསྡུ་བའི་སྟ་གོན་དུ།།དགྲ་བླ་ཝེར་མས་ཁ་བ་ཕབ་རྐྱེན་གྱིས།།ས་གཡར་ཞུ་ཡུལ་ཆེ་བ་དང་དུ་བླངས།།ཕུ་བོ་འབུམ་པའི་ངོ་སྐལ་ཡིན་ཟོལ་གྱིས།།ཚོ་བ་དྲུག་གི་དཔོན་བློན་སྡེ་འབངས་ལ།།རྨ་ཡུལ་ས་བགོས་དར་དཀར་མདུད་པ་ཡིས།།ཕུ་ནུ་སུམ་ཅུ་དམ་ཚིག་གཅིག་ཏུ་བཅིངས།།ལྡོང་རུས་དཀར་པོས་རྨ་ཀློང་སྟོད་སྨད་མནན།།ཡུམ་ཆེན་འགོག་བཟའི་ཐུགས་རྩ་དྲོད་ཀྱིས་གང་།།ཚ་རོང་གནམ་རྒྱལ་མི་ཉག་གཡུ་རྒྱལ་སོགས།།ཉེ་འཁོར་དམུ་རྒོད་ཕལ་ཆེར་ཚར་གཅོད་མཛད།།ལེགས་ཉེས་ལམ་སྟོན་ནེ་ནེ་གནམ་སྨན་མས།།གླིང་དཀར་ཆོས་སྲིད་གསེར་གྱི་འཁོར་ལོ་ལ།།མངའ་དབང་བསྒྱུར་བའི་དུས་ལ་བབ་ཚུལ་དང་།།ཇི་ལྟར་སྒྲུབ་པའི་ལུང་གི་བརྡ་མཛོད་བཀྲལ།།རྟ་མགྲིན་སྤྲུལ་བའི་ལྷ་བྱ་ཡིན་ཟོལ་གྱིས།།སྟག་རོང་དཔོན་ལ་གླིང་སྲིད་འདོ་བ་རྟའི།།བང་ལ་བསྐུག་ན་དགོས་འདོད་རང་འཁོར་ཞེས།།ལུང་བསྟན་རྫུན་མས་སྣང་སེམས་གཡོ་བར་མཛད།།རྟེན་འབྲེལ་ལ་དགོངས་སྒྱུ་ཐབས་སྣ་ཚོགས་ཀྱིས།།སེང་ལྕམ་འབྲུག་མོའི་སྒོ་གསུམ་དབང་དུ་བསྡུས།།མ་རྒྱུད་མཁའ་འགྲོ་གྲོགས་སུ་ལེགས་སྦྲན་ཏེ།།དབང་ཆེན་སྒྱུ་འཕྲུལ་ཚེ་རབས་ལས་རྟ་བཀུག།རྨ་སྟོད་རྩེ་ལྷ་དགྱེས་པའི་གནས་འདབས་ནས།།དམ་ལྡན་ཕུ་ནུའི་ཆིབས་གྲལ་བསྒྲིག་ཉེ་དུས།།སྒྲོལ་དཀར་སྒྱུ་འཕྲུལ་མཛེས་ལྡན་སེང་ལྕམ་གྱིས།།སྦ་ལྕག་ཕུལ་ཏེ་མགྱོགས་ཆེན་གསང་སྒོ་ཕྱེས།།ལྡོང་གི་ཕ་ནོར་ལས་ཀ་བཅོ་བརྒྱད་གཙོས།།གླིང་སྲིད་མཚོན་རྟགས་གུ་ར་རྫ་ལ་བཤམས།།དགོངས་པ་དེར་ཕྱོགས་ཕུ་ནུ་གྲུབ་ཆེན་ཚོར།།ཉམས་སད་སྣ་དགུས་རྟེན་འབྲེལ་ལེགས་ཉེས་བརྟག།ནེའུ་ཆུང་བརྡ་བསྟོད་རྡོ་རྗེའི་རོལ་མོར་འགྲོགས།།དེལ་ཆེན་སྟག་མགོའི་འཁུ་ལྡོག་གདུག་རྩུབ་དང་།།ཁྲོ་སྒུར་ངན་སྨྲས་གཡང་ལེན་རོལ་རྩེད་ངང་།།གློག་དམར་འཁྱུག་པའི་རང་རྩལ་མངོན་དུ་མཛད།།སྣ་བདུན་ནོར་བུའི་ཆེ་རྟགས་མངོན་མཐོ་བའི།།ལུགས་གཉིས་གསེར་བཟང་མི་འགྱུར་རྡོ་རྗེའི་ཁྲིར།།ཚངས་ཆེན་འགྱིང་བའི་རང་ཚུགས་དོད་པོ་ལ།།འཇིགས་མེད་དགྲ་བླའི་གོ་མཚོན་སྣ་དགུས་མཛེས།།དེ་ཚེ་འོག་མིན་ཞིང་གི་ལྷ་རྣམས་ཀྱིས།།ཤིས་ཚིག་དང་བཅས་ཁྲོ་རྒྱལ་ཐུགས་བསྐུལ་བས།།གེ་སར་རྒྱལ་པོ་ཞེས་བྱའི་མཚན་གྱི་སྒྲ།།ས་གསུམ་མྱ་ངན་མེད་པའི་དཔལ་དུ་གྲགས།།ཁྲོམ་ཆེན་ཟིལ་གྱིས་གནོན་པའི་མགུར་དབྱངས་ཀྱིས།།ཁྲི་དཔོན་གསུམ་དང་བཀའ་ཡི་བློན་ཆེན་གསུམ།།ཡང་བརྟུལ་བདུན་སོགས་བློན་འབངས་སོ་སོ་ལ།།ལས་བསྐོས་བཀའ་བསྒྲགས་མངའ་གསོལ་ཆེ་བསྟོད་མཛད།།རླངས་སྟོན་སྤྱན་དྲངས་ཆོས་འཁོར་རིམ་གསུམ་ཞུས།།གླིང་སྡེའི་རྣམ་དཀར་ལོ་འདབ་ཆེས་ཆེར་བསྐྲུན།།རྨ་ལུང་ཤེལ་གྱི་བྲག་ནས་ཟབ་གཏེར་བཞེས།།སྣོད་བཅུད་རྒུད་པ་སེལ་བའི་རིམ་གྲོ་བསྒྲུབས།།རྨ་རྒྱལ་སྤོམ་རར་འཛམ་གླིང་སྤྱི་བསང་ཕུལ།།གླིང་དཀར་དགྲ་བླ་དགྱེས་པའི་རྟེན་མཁར་བཙུགས།།བྱང་གི་གུ་ར་གཟིག་འཕེན་ལ་སོགས་བཏུལ།།སེང་ཆེན་རྒྱལ་པོ་ཞེས་བྱའི་སྙན་པ་རྒྱས།།གུང་སྨན་ལུང་བཞིན་དྲག་པོའི་ལས་མཐའ་ཡིས།།མ་རུང་འདུལ་ཕྱིར་བདུད་འདུལ་སྟོབས་པོ་ཆེ།།བསྙེན་སྒྲུབ་སྐབས་སུ་ངམ་རིང་ཀླུ་བཙན་གྱིས།།ཐོ་འཚམ་བྱས་རྐྱེན་བདུད་འདུལ་ལས་ལ་བཞེངས།།སེམས་ཅན་སྤྱི་དོན་གླིང་དཀར་སྒེར་དོན་དུ།།འབུམ་པ་དཔོན་དང་རྒྱལ་ཡུམ་སེང་ལྕམ་ལ།།བཤོལ་ལན་ཞལ་གདམས་ཕྲེང་བ་བསྟར་བྱས་ཏེ།།ན་ཁྲ་གོང་ནས་ནག་པོ་བདུད་ལ་ཕེབས།།ཨ་སྟག་དྲག་མོ་ཐབས་ཀྱི་སྦྱོར་བས་བཀུག།ཚེ་ཕྲུག་བསྒྲལ་ཅིང་བྱང་སྔོན་དབང་དུ་བསྡུས།།ཁྲོམ་ཤོག་དམེ་བཟའི་བློ་འཕྲུལ་ལ་འགྲོགས་ཏེ།།གཏི་མུག་ཀླུ་བཙན་ཆོས་དབྱིངས་ལྷ་མདས་བསྒྲལ།།ངམ་རིང་ས་གནད་ལྕགས་ར་རྩེ་དགུའི་རྩེར།།ལྟ་སྣང་བཏང་སྙོམ་བཞུགས་པའི་ཟོལ་བྱས་ཏེ།།དམིགས་མེད་ཏིང་ངེ་འཛིན་གྱི་ངར་ཤུགས་ཀྱིས།།བདུད་སྡེ་ཟིལ་གྱིས་མནན་ནས་ཡུན་རིང་བཞུགས།།དེ་ཚེ་ཐེའུ་རང་བླ་བུའི་འདོད་པ་འབར།།གླིང་ཡུལ་དམག་གིས་བཀང་ནས་ངན་སྤྱོད་བརྒྱས།།ཕུ་ནུ་བཀྲོངས་ཤིང་རྒྱལ་ཡུམ་འཕྲོགས་རྐྱེན་གྱིས།།ཞི་བའི་དབྱིངས་ནས་དྲག་པོའི་ལས་སུ་བཞེངས།།སྣ་ཚོགས་སྤྲུལ་བས་སྟོང་འཁྱམ་སྣ་ནག་གཙོས།།ཧོར་བླ་གདུག་འདྲེ་སྣ་དགུ་དམ་བཏགས་ཏེ།།དགྲ་བླའི་དཔའ་རྫོང་སྦས་པའི་རྫུར་ཞུགས་ནས།།ད་ར་ཁ་དགུའི་ཀླུང་ཁམས་རྡོག་པས་མནན།།སྟོང་ཉིད་སྒྲོན་ནེའི་ཐབས་མཆོག་ལྡེ་མིག་གིས།།དཔའ་བར་འགྲོ་བའི་ཏིང་འཛིན་འཕྲུལ་སྒོ་ཕྱེས།།འདོད་ཆགས་གུར་དཀར་སོར་རྟོག་གསེར་སྒས་བཏུལ།།ཧོར་ཡུལ་དབང་བསྡུས་རྣམ་དཀར་ལས་ལ་སྦྱར།།ས་དམ་སྨུག་པོའི་བདུད་དཔུང་འཇོམ་པའི་ཆེད།།ལྷ་དམག་རུ་སྣ་དཱ་འུའི་ཕྱོགས་སུ་དྲངས།།ཞེ་སྡང་ཐོག་རྒྱལ་མེ་ལོང་ཡེ་ཤེས་ཀྱིས།།བསྒྲལ་ནས་འཇང་ཡུལ་དགེ་བཅུའི་དཔལ་ལ་བཀོད།།མོན་པས་ཙཱ་རིའི་གནས་ལམ་བཀག་རྐྱེན་གྱིས།།དཔུང་གི་གཡུལ་བཤམས་ཨ་དྲག་རུ་དར་བསྙིལ།།ཕྲག་དོག་ཤིང་ཁྲི་བྱ་གྲུབ་ཡེ་ཤེས་ཀྱི།།མེ་ལ་བསྲེགས་ཤིང་ལྷོ་ལུང་ཆོས་ཀྱིས་བསྐྱངས།།དཀར་པོ་གླིང་ལ་ཆེད་དུ་གཟན་པ་ཡི།།བདུད་ཆེན་རུ་བཞི་འཇིགས་མེད་སྟོབས་ཀྱིས་བཏུལ།།བཀའ་བློན་ཆེ་བཞི་འཕྲིན་ལས་ཁ་ལོར་བསུས།།དམག་གི་རྒྱལ་པོ་ནོར་བུ་དགྲ་འདུལ་གྲགས།།གཞན་ཡང་དཀར་པོའི་ཕྱོགས་ལ་མི་མོས་པའི།།ནག་པོའི་ཚོགས་རྣམས་ཚར་གཅོད་རྗེས་འཛིན་དང་།།མཐའ་ཡི་ནོར་གཏེར་དབང་དུ་བསྡུ་བའི་ཆེད།།གཡུལ་གྱི་མཛད་པ་དང་དུ་བླངས་པ་མང་།།གྱད་ཀྱི་རིགས་ལ་ནག་པོའི་སྙིང་ཁམས་ཅན།།ནུབ་ཕྱོགས་སྟག་གཟིག་གོ་ལི་རྒྱལ་པོ་བཏུལ།།ནོར་གྱི་ཕྱྭ་གཡང་སྒང་པ་བོད་ལ་བཀུག།མགུལ་ལྷའི་ཚོགས་ལ་ནོར་གཏེར་གཉེར་ཁ་བཅོལ།།སོག་གི་གཡུལ་ངོར་རུ་བཞིའི་མཚོན་རྩེ་བཤམས།།ཉིང་ཁྲི་དབང་བསྡུས་མང་རྗེ་ཁྲི་བཙན་བསྒྲལ།།སེར་པོའི་ཡུལ་ཆེན་དཀར་འཇམ་ཡུག་གཅིག་མཛད།།མགྱོགས་ཆེན་འདོ་བའི་ཁྱུ་གཡང་གླིང་ལ་ཕབ།།ཚེ་རིང་མཆེད་ལྔའི་ལུང་བཞིན་དཔའ་བོའི་དཔུང་།།ཨ་གྲག་ཡུལ་ཕབ་སྒོང་བའི་མི་དགུ་སོགས།།བདུད་བློན་ཚོགས་བཅོམ་ཉི་གྲགས་རྗེས་སུ་བཟུང་།།སྒང་གི་རིན་ཆེན་གཟི་རྫོང་བོད་ལ་ཕབ།།དཔུང་ཆེན་རུ་གཉིས་བྱང་ཡུལ་སྟོད་ལ་དྲངས།།ནག་ཕྱོགས་སྟག་རྩེ་རྒྱལ་བློན་ཆམ་ལ་ཕབ།།གདོང་གྲུམ་ཨ་རྒོད་ལ་སོགས་གྲོགས་ལ་བཀུག།རིན་ཆེན་བྱུར་དམར་གཏེར་རྫོང་གཡང་དུ་བླངས།།ཞང་ཞུང་ཡུལ་ལ་ལྷ་དམག་རུ་སྣ་བསྒྱུར།།བདུད་སེམས་ལྡན་རྣམས་དྲག་མཚོན་ངར་ལ་དྲངས།།ལྷུན་འགྲུབ་གྲགས་པའི་བློ་སྣ་ནང་ལ་བཀུག།ཞང་ཡུལ་བདེར་བཀོད་མུ་ཏིག་གཏེར་རྫོང་བླངས།།སྨོན་ལོག་རྒྱལ་བློན་ཨར་ལ་གཏོད་ཆེད་དུ།།དྲག་རྩུབ་རུ་སྣ་ཁ་ཆེའི་ཡུལ་ལ་གཏད།།ཁྲི་བརྟན་བཏབ་པ་ལན་མེད་སོ་ལ་བསྐྱོན།།ཁ་ཡུལ་བདེར་བཀོད་རིན་ཆེན་གཡུ་རྫོང་ཕབ།།བདུད་ནག་བུ་ལྔའི་ལྔ་ཕུང་གཞོམ་ཆེད་དུ།།དཔའ་བོའི་དཔུང་སྟོབས་ལ་དྭགས་སྟོད་ལ་གཟས།།དགའ་བོ་གཞོན་ནུ་གཤིན་རྗེའི་གྲོང་ལ་བརྫངས།།གངས་རིའི་ཤེལ་རྫོང་སྒང་པ་བོད་ལ་ཕབ།།ཡ་མེད་གཤིན་རྗེ་ས་ཁར་ཐོན་འདྲ་བའི།།ནག་པོའི་ཕྱོགས་འཛིན་དཔའ་སྙིང་དགུ་སྐོར་ཅན།ར་བཙན་རྒྱལ་བློན་དྲག་གཏུམ་དཔུང་གིས་བཅོམ།།སྦེ་ཡུལ་ཆོས་ལ་བསྒྱུར་ནས་ར་གཡང་བླངས།།ཕུང་བདུད་ལག་དམར་ལ་སོགས་གདུག་སྤྱོད་ཀྱིས།།རྣམ་དཀར་ལས་ལ་དགྲ་བ་དཔུང་གིས་བརླགས།།སུམ་རྒྱལ་ག་འུར་མི་རྟག་ངོ་སྤྲོད་བཏབ།།ཁྱུང་དཀར་མཛོ་གཡང་རྨ་ཡུལ་རྒྱན་དུ་དྲངས།།མཐིང་དང་གཡུལ་བཀྱེས་ནག་པོའི་ཕྱོགས་རྣམས་བཏུལ།།སྟག་རྒོད་རྔམ་བཙན་ཞི་བའི་ཐབས་ཀྱིས་བཀུག།རིན་ཆེན་གཏེར་བླངས་ཤང་ཤང་ཡུལ་དུ་ཕེབས།།སྨན་གྱི་རྫོང་ཕབ་མདོ་སྒྲོན་གྲོགས་ལ་བསུས།།སྨོན་ལོག་གདོན་གཟུགས་དངོས་རྒྱུག་ཧ་ཡང་སྡེའི།།སྦྱོར་ངན་གདོང་ལ་འབུམ་དཔུང་ཆེན་པོ་དྲངས།།གཡུལ་འཐབ་དྲག་བྱས་ཉི་མ་རྒྱལ་མཚན་བསྒྲལ།།སྨུག་ཆུང་དྲེལ་གཡང་ཉམས་པ་མེད་པར་མཛད།།འཇིགས་རུང་མེ་གླིང་དམར་པོར་དབང་སྒྱུར་བའི།།དངོས་མེད་དམ་སྲིའི་རྒྱལ་བློན་ཆམ་འབེབས་ཕྱིར།།སྤྲུལ་བའི་དམག་བསྡུས་གཡུལ་འཐབ་དྲག་པོ་ཡིས།།བྲག་ལྷ་རྒྱལ་པོ་བཏུལ་ནས་གསེར་རྫོང་བླངས།།མུ་སྟེགས་ནག་པོའི་སྨོན་ལམ་ངན་འབྲས་ཀྱིས།།ཐོག་རྒོད་རྒྱལ་པོས་གངས་ལྗོངས་གཙེ་བའི་ཚེ།།བདུད་འཇོམས་དཔུང་བསྐྱེད་གཡུལ་ཆེན་སྒོ་ཕྱེས་ཏེ།།གྲུ་རྒྱལ་ཆམ་ཕབ་གོ་མཚོན་འཕྲུལ་རྫོང་ཕབ།།མི་བསྲུན་ས་ལ་ངོས་རྒྱུ་མི་ནུབ་པའི།།བདུད་དཔུང་ཧྲག་མོར་གཡུལ་འཐབ་དྲག་བྱས་མཐར།།དགའ་རབ་བླ་རྡོ་རྨ་བྱ་རྒྱལ་པོ་བསྒྲལ།།ཡུལ་ཕྱོགས་ཆོས་ལ་བཀོད་དེ་དར་རྫོང་ཕབ།།ཤར་ཕྱོགས་ཡུལ་གྱི་ཤི་འདྲེ་འདུལ་བའི་ཆེད།།ནེའུ་ཆུང་དཔལ་མོའི་ཡེ་ཤེས་འཕྲུལ་ཐབས་བཅས།།གྲུབ་པའི་དཔུང་སྟོབས་སྟོང་ཁུན་ཡུལ་ལ་དྲངས།།རོ་རུལ་བཞེས་ཤིང་ཇ་ཡི་རྫོང་ཆེན་ཕབ།།ཨུ་ཡན་བདུད་ཀྱི་རུ་སྣ་འཕྱུར་བའི་གདོང་།།གྲུབ་ཆེན་དཔའ་བོའི་དཔུང་གིས་ཉེར་བསུས་ཏེ།།གཡུལ་ཐབས་དྲག་པོས་ཐོག་རྒོད་གཡུལ་རྒྱལ་བསྒྲལ།།རིན་ཆེན་དངུལ་དཀར་གཏེར་ཁ་བདག་ཏུ་མཛད།།ནག་པོའི་སྟོབས་རྫོགས་འཇར་དང་ཧུ་ལའི་གཙོས།།སྣང་དང་སྣང་མིན་རྒྱལ་ཕྲན་མང་པོ་ལ།།དངོས་དང་སྤྲུལ་བའི་དཔའ་དང་ཏིང་འཛིན་གྱིས།།ཚར་གཅོད་རྗེས་འཛིན་མཛད་པའི་རྣམ་ཐར་མང་།།སྐབས་སུ་ནག་པོའི་ཕྱོགས་ལ་མོས་པའི་རིགས།།གང་གི་ཐབས་དང་མཐུ་ཡིས་མཐར་བྱས་ཏེ།།དགོས་འདོད་གཏེར་རྫོང་རྣམ་པ་སྣ་ཚོགས་ཀྱིས།།ཕྱི་རབས་དབུལ་བ་སེལ་བའི་གཡང་བཅུད་བཞག།སྣང་ཚུལ་ཙམ་ལ་གང་གི་སྐུ་ཚེའི་ནང་།།དགྲ་བསད་ནོར་འཕྲོག་རྣམ་པ་བསྟན་ན་ཡང་།།དོན་ལ་འཛམ་གླིང་བདེ་བའི་སྤྱི་རིམ་ལས།།སྐྱེས་བུའི་སྒེར་དོན་མིན་པ་འཕགས་པའི་ཆོས།།འཛམ་གླིང་མཐའ་དབུས་རྫུ་འཕྲུལ་ཞབས་ཀྱིས་བཅགས།།མི་དང་མི་མིན་འཁོར་ཚོགས་དུང་ཕྱུར་བརྒྱ།།དབང་བསྡུས་ཟིལ་མནན་མ་འོངས་ཤམྦྷ་ལར།།རིག་ལྡན་འཁོར་དུ་འདུས་པའི་ཐུགས་བསྐྱེད་མཛད།།གྲུབ་ཆེན་བརྒྱད་ཅུ་དཔའ་བོའི་རྣམ་པ་རུ།།འཁོར་གསུམ་རྒྱན་ཆ་ཤ་ལེར་བྱོན་རྣམས་ལ།།རང་རང་སོ་སོར་འགྲོ་དོན་འདི་མཛོད་ཅེས།།བཀའ་ལུང་བསྩལ་ཏེ་ས་བདེ་ཡུལ་འཇམ་མཛད།།གླིང་དཀར་བསྟན་སྲིད་དཀར་འཇམ་ཡུག་གཅིག་དེ།།ཙནྡྲ་གོ་མིའི་རྣམ་འཕྲུལ་མི་ཡི་རྗེ།།སྐུ་ཚ་ལྷ་སྲས་དགྲ་བླ་རྩེ་རྒྱལ་ལ།།ཡོངས་སུ་གཏད་དེ་མངའ་གསོལ་གཟེངས་ཀྱང་བསྟོད།།དེ་ནས་བསིལ་ལྗོངས་སྒྲུབ་པའི་གནས་རྣམས་དང་།།རྒྱ་གར་རྒྱ་ནག་བལ་འབྲུག་ལ་སོགས་པའི།།འཛམ་གླིང་གནས་ཆེན་བྱིན་ལྡན་ཕལ་མོ་ཆེར།།སྐུ་མཚམས་ཡང་དག་འཇོག་གི་རྣལ་འབྱོར་མཛད།།འོག་མིན་ཟངས་མདོག་དཔལ་གྱི་རི་བོར་ཕེབས།།དགོངས་སྤྱོད་ཀུན་བཟང་པདྨར་རོ་གཅིག་འདྲེས།།འགྲོ་འདུལ་འཕྲིན་ལས་ངན་སོང་གནས་སུ་བཀྱེས།།དམྱལ་བའི་སེམས་ཅན་ཁྲག་ཁྲིག་བདེ་བར་བཀོད།།གླིང་ཡུལ་དཔའ་བརྟུལ་དཔའ་བོའི་སྡེ་ཚོགས་དང་།།དྭངས་སྨན་ལས་ཅན་སྐལ་ལྡན་འཁོར་ཚོགས་ལ།།ཐུན་མོང་ཐུན་མིན་ཟབ་མོའི་ཆོས་སྐོར་གྱིས།།འོག་མིན་བསྒྲོད་པའི་ཉེ་ལམ་གསེར་ཟམ་བསྐྲུན།།མཚོ་རྒྱལ་སྒྱུ་འཕྲུལ་དམ་ལྡན་ནེའུ་ཆུང་མས།།མ་འོངས་དོན་དུ་ཞུ་སྐུལ་ཟབ་བྱས་མཐུས།།གསང་གསུམ་རྣམ་ཐར་འབྱུང་འགྱུར་ལུང་བསྟན་སྒོ།།བསམ་གྱིས་མི་ཁྱབ་སྨོན་ལམ་གཏད་རྒྱ་མཛད།།དེ་ནས་གླིང་དཀར་སྟོད་ཀྱི་མཛད་འཕྲིན་འཕྲོ།།ཚུལ་མཐོང་སྣང་ངོར་རེ་ཞིག་འཇོག་ཟོལ་གྱིས།།རྨ་རྒྱལ་སྟེང་ཕྱོགས་མཁའ་སྤྱོད་ཞིང་གི་གཙོར།།འཕོ་ཆེན་འོད་ལུས་དྭངས་མའི་ངོ་བོར་བཞེངས།།ཡེ་སངས་ཡང་སངས་རྒྱས་པའི་ཚུལ་མངའ་ཡང་།།ཐུགས་བརྩེ་རྣམ་རྒྱུན་གདུལ་བྱར་རྗེས་ཆགས་ཏེ།།འགྲོ་བའི་ཁམས་ལ་ཀུན་ཁྱབ་ཡེ་ཤེས་འཕྲུལ།།དུས་ལས་ཡོལ་བ་མེད་པར་རྟག་ཏུ་འཇུག།ལྷག་པར་ལྔ་བརྒྱའི་མཐའ་ལ་ཉེ་བའི་དུས།།འགྲོ་བའི་དོན་ལ་རྣམ་པ་སྣ་ཚོགས་ཀྱི།།འཕྲིན་ལས་རྒྱལ་བ་གཞན་ལས་རྣོ་མྱུར་བའི།།དོན་འགྲུབ་དགྲ་བླའི་རྒྱལ་པོ་ཞེས་སུ་གྲགས།།ཆོས་སྐུའི་རང་རྩལ་ཡང་དག་དབུ་རྨོག་ཅན།།ལོངས་སྐུའི་ཞིང་གཙོ་ཤེས་རབ་མཚོན་ཆ་ཅན།།སྤྲུལ་སྐུའི་རྒྱལ་པོ་བརྩོན་འགྲུས་རྟ་མཆོག་ཅན།།སྐུ་གསུམ་བདག་ཉིད་འགྲོ་འདུལ་གར་གྱི་དབང་།།གང་གི་བྱིན་རླབས་སྙིང་ལ་རེག་པ་ཡི།།ཕྱི་རབས་དད་ལྡན་སྐྱེ་བོ་རང་རང་ལ།།བླ་མ་ཡི་དམ་ཆོས་སྐྱོང་དགྲ་བླ་སོགས།།གང་ལྟར་མོས་བྱས་དེ་ལ་དེ་ལྟར་སྟོན།།སྐབས་དང་སྐབས་སུ་གང་གི་སྒྱུ་མའི་འཕྲུལ།།མཁས་པའི་དབང་པོ་གྲུབ་པའི་སྐྱེས་བུ་དང་།།ས་སྐྱོང་ཆེན་པོ་གསོ་བྱེད་མཁན་པོའི་ཚུལ།།དངོས་སུ་བྱོན་ནས་འགྲོ་དོན་བསམ་འདས་འབྱུང་།།བར་ཆད་ཀུན་སེལ་འཇིགས་མེད་རྡོ་རྗེའི་གོ།དངོས་གྲུབ་ཀུན་སྩོལ་བསམ་འཕེལ་དབང་གི་ནོར།།འཇིགས་པ་ཀུན་སྐྱོབ་རྒྱལ་ཀུན་མཐུ་སྟོབས་རྩལ།།དུས་ཀྱི་འགྲོ་མགོན་རྡོ་རྗེ་ཚེ་ཡི་རྒྱལ།།ཝེར་མའི་བྱིན་རླབས་སྙིང་ལ་རབ་འཕོས་ཤིང་།།དབྱིངས་ཕྱུག་གཏད་རྒྱ་དུས་སུ་ཤར་རྣམས་ལ།།གང་གི་མཛད་པ་རྣམ་ཐར་བརྗོད་འདས་ཀྱང་།།ཀུན་ཀྱང་བྱིན་ལྡན་དུས་རྒུད་གསོ་བའི་སྨན།།ད་དུང་ཡང་ནི་མི་མིན་བདུད་ཀྱི་སྡེས།།མི་མངོན་སྦས་པའི་ཚུལ་གྱིས་དཔུང་བཤམས་ཏེ།།འགྲོ་བའི་བདེ་སྐྱིད་ཟ་ལ་རྔམ་སྲིད་ཚེ།།གང་གིས་འདུལ་ཚུལ་གསང་རྣམ་ཟད་མཐའ་མེད།།སྙིགས་དུས་རྒྱལ་བསྟན་དབུ་འཕང་དམའ་བའི་དུས།།རྩ་གསུམ་སྤྱི་དཔལ་གང་གི་མཐུ་བྱིན་ལ།།ཨ་ལ་ཐ་ལས་འབོད་སྐུལ་ཙམ་བྱས་ཀྱང་།།མངོན་སུམ་ཡུལ་གྱུར་རྟགས་མཚན་མཐའ་ཡས་འབྱུང་།།བསྟན་དང་འགྲོ་ལ་བར་ཆད་གཡུལ་གྱི་ངོ་།།ཐོག་བབས་བྱུང་ན་གང་གི་མཐུ་སྟོབས་རྩལ།།ཞི་དྲག་ཅི་དགོས་སྐབས་བསྟུན་ཐབས་ཀྱི་འཕྲུལ།།མྱུར་མགྱོགས་གློག་གི་ཞགས་པས་གཞལ་ཡོད་མིན།།ཕྱི་ཡི་དགྲ་ལ་གེ་སར་གནམ་ལྕགས་ཐོག།ནང་གི་ནད་ལ་སེང་ཆེན་བདུད་རྩིའི་སྨན།།གསང་བའི་རྐྱེན་ལ་སྐྱེས་མཆོག་རང་གྲོལ་རྩལ།།ཀུན་ཐུབ་ནོར་བུ་དགྲ་འདུལ་རྨད་དུ་བྱུང་།།མདོར་ན་དུས་ངན་སྙིགས་མའི་མར་གཤམ་འདིར།།རྒྱལ་ཀུན་འཕྲིན་ལས་གཅིག་ཏུ་འདུས་པ་ཡི།།སེང་ཆེན་དགྲ་བླའི་བླ་རྡོ་ཁྱེད་གཅིག་ལས།།སྐྱབས་གཞན་མེད་དོ་སྙིང་ནས་གསོལ་བ་འདེབས།།དཀར་པོའི་ཕྱོགས་ལ་རྒྱབ་རྟེན་ཞན་གྱུར་ཅིང་།།ནག་ཕྱོགས་མགོ་འཕང་དགུང་ལ་སྙེག་པའི་དུས།།ཁྱེད་ཀྱི་མཐུ་སྟོབས་འཐོར་བྱེད་རྡོ་རྗེའི་ཐོག།ཆོས་ཀྱི་དབྱིངས་ནས་མི་གཡེལ་དུས་ལྟར་མྱུར།།ས་བཅུད་ཉམས་ཤིང་ཡུལ་རྟེན་མནོལ་བ་ཡིས།།འགྲོ་རྣམས་སྡུག་བསྔལ་སྣ་དགུས་གཟིར་བའི་དུས།།འགྲོ་བའི་བླ་མ་སེང་ཆེན་སྐྱེས་བུ་སྐུལ།།སྣང་སྲིད་ཡོ་ཆོས་ལོངས་སྤྱོད་འཕེལ་བར་ངེས།།ནང་གི་ཉོན་མོངས་རགས་པ་ལས་བྱུང་བའི།།ཕྱི་ཡི་དུས་འཁྲུག་ནད་མུག་བདོ་བའི་སྐབས།།སྤྱན་གཟིགས་འཕྲིན་ལས་དོན་གྲུབ་སྐྱེས་བུ་སྐུལ།།སྤྱི་མཐུན་འགྲོ་བའི་སེམས་རྒྱུད་ལྷོད་པར་ངེས།།མི་དགེ་སྡིག་ལ་སྤྱད་པ་མང་དྲག་པས།།སྐྱེ་འགྲོ་ཡང་དག་གནས་ལ་རབ་ལྐུག་ཚེ།།འཇམ་དཔལ་ངོ་བོ་ཨ་དཀར་ཝེར་མ་སྐུལ།།ཉེས་སྒྲིབ་བྱང་ཞིང་ཤེས་རབ་འཕེལ་བར་ངེས།།མུ་སྟེགས་ལྟ་སྤྱོད་ནག་པོ་ཁ་དར་ཏེ།།སྤྱི་མཐུན་འགྲོ་བ་དུཿཁས་གཟིར་བའི་དུས།།གསང་བདག་རོལ་གར་ནོར་བུ་དགྲ་འདུལ་སྐུལ།།འཇིགས་མེད་རྡོ་རྗེའི་དཔའ་གདེང་ཐོབ་པར་ངེས།།སེམས་ཅན་ཡོངས་ཀྱི་བསོད་ནམས་དམན་པ་ཡིས།།དམ་ཉམས་ཁ་དར་དམ་པར་གཟན་པའི་ཚེ།།པདྨའི་ཐུགས་སྲས་གེ་སར་སྐྱེས་བུ་སྐུལ།།རྒྱལ་བསྟན་དར་ཞིང་བསྟན་འཛིན་ཞབས་བརྟན་ངེས།།མདོར་ན་དུས་ཀྱི་ལྷག་ལྷ་ཁྱད་པར་ཅན།།གང་གི་རྣམ་ཐར་བསྒྲགས་ཤིང་གསོལ་འདེབས་ན།།ཚེ་འདིར་དགེ་ལེགས་སྣང་བ་རབ་རྒྱས་ཤིང་།།ཕྱི་མ་མཁའ་སྤྱོད་ཞིང་དུ་ལམ་སྣ་མཛད།།གླིང་རྗེ་གེ་སར་ཆེ་མཆོག་རྒྱལ་པོ་ལ།།ཕྱི་དང་ནང་དང་གསང་བ་ཡང་གསང་གི།མཛད་པ་འཕྲིན་ལས་བསམ་མི་ཁྱབ་ན་ཡང་།།འདི་རུ་ཐུན་མོང་འདོད་ཚུལ་བསྡུས་ཙམ་བཀོད།།དབྱིངས་ཕྱུག་ནེའུ་ཆུང་རྒྱལ་མོའི་བརྡ་མཛོད་ལས།།སྐྱེས་བུའི་རྣམ་ཐར་ནོར་བུའི་དོ་ཤལ་འདི།།སྤེལ་ལ་དབང་བ་སྔོན་སྨོན་ལས་འཕྲོ་ཡིན།།རྟེན་འབྲེལ་ལེགས་ཤིང་འགྲོ་དོན་འབྱུང་བར་ངེས།།འདི་ཉིད་གང་དུ་དར་བའི་ས་ཕྱོགས་སུ།།ནད་མུག་དུས་འཁྲུག་དབྱིངས་སུ་ཞི་བ་དང་།།འདི་འཛིན་མི་ལ་དགྲ་བླ་ཝེར་མ་ཡིས།།སྡོངས་གྲོགས་མཛད་ཅིང་རླུང་རྟ་དར་བར་ངེས།།སེམས་ཉིད་གཉུག་མ་འཇིགས་པ་མེད་པའི་ཁམས།།བརྩེ་ཆེན་སྙིང་རྗེའི་རླུང་གིས་རབ་གཡོས་ཏེ།།དཔལ་ལྡན་སྐྱེས་བུའི་གསང་གསུམ་རྡོ་རྗེའི་ཆོས།།ཚིག་གིས་མཚོན་ཙམ་སྨྲས་འདི་བཀྲ་ཤིས་ཤོག།